Helgi Erilaid

Helgi Erilaid (aastani 1966 Helgi Pliess, 1966–1973 Helgi Põldroos; 28. juuni 1942 – 24. märts 2023) oli eesti raadioajakirjanik.

Ta lõpetas 1966. aastal Tartu Riikliku Ülikooli ajakirjanduse alal. Juba õpingute ajal Tartus valiti ta Eesti Raadio esindajate poolt pärast proovikuulamist uueks raadio naishääleks.Helgi Erilaid: Ma ei kujuta end ette mitte kusagil mujal kui raadios. ohtuleht.ee, 24. märts 2023

Erilaid toimetas aastail 1966–1969 Eesti Raadios "Päevakaja" ning aastail 1969–1993 Vikerraadios "Keskööprogrammi". Erilaid sai selle saate osaks olnud sarja "Laupäevamosaiik" eest 1988. aastal Eesti NSV Ajakirjanike Liidu aastapreemia. Aastatel 1973–1993 toimetas ta Vikerraadios kultussaadet "Soovid, soovid, soovid", mida juhtis tema abikaasa Tõnis Erilaid. 

1993. aastast töötas ta Raadio 2-s, kus toimetas saatesarju "Koht päikese all" ja "Taevatrepp", ning hiljem Vikerraadios saatesarju "Tähtpäevatund", "Heli jälg ajas" ja "Aja jälg kivis". Sarja "Aja jälg kivis" põhjal on avaldatud mitu raamatut (ka e-raamatuid). Vikerraadio kuulajad valisid 2015. aastal Helgi Erilaiu Eesti parimaks naishääleks.Suri legendaarne raadiohääl Helgi Erilaid. err.ee, 24. märts 2023 

Erilaid kirjutas alates 1998. aastast nädalalehes Eesti Ekspress rubriiki "Verstapost".Helgi Erilaid. etbl.teatriliit.ee

Tunnustus
 1988 Eesti NSV Ajakirjanike Liidu aastapreemia
 1998 Eesti Ajakirjanike Liidu aastapreemia 
 2003 Kuldmikrofon töö eest raadio muutmisel intiimseks meediumiks (eeskätt "Keskööprogrammides")Kuldmikrofon. ringhaaling.ee
 2007 Valgetähe V klassi teenetemärkTeenetemärkide kavalerid. president.ee, 23. veebruar 2007 
 2022 Eesti popmuusika aastaauhind "Kuldne plaat" panuse eest Eesti popmuusikasse

Isiklikku   
Helgi Erilaiu esimene abikaasa oli Enn Põldroos ja teine abikaasa Tõnis Erilaid. Tal on poeg Ekke-Kristian Erilaid.

Viited

Välislingid

 Jüri Pino. "Õudne on otsesaates naerma hakata". Postimees Extra. 17. mai 1997
 Erika Klaats. Helgi Erilaid paneb end kuulama. Maaleht, 15. jaanuar 2004 
 Tanel Veenre. Elu ühes päevas: Helgi Erilaid. Eesti Ekspress, 21. juuli 2005 
 52 aastat raadios töötanud Helgi Erilaid: olen hakanud mõtlema, kaua võib. eeter.err.ee, 3. aprill 2019.
 Hendrik Alla. Hääl öös vaikis igaveseks. Hüvasti, Helgi Erilaid! postimees.ee, 24. märts 2023
 Piret Kooli. Päevatee. Soovidest nii ja teisiti ehk Tõnis Erilaid. Vikerraadio, 5. aprill 2025 

Kategooria:Eesti raadioajakirjanikud
Kategooria:Eesti saatejuhid
Kategooria:Tartu Ülikooli ajaloo-keeleteaduskonna vilistlased
Kategooria:Valgetähe V klassi teenetemärgi kavalerid
Kategooria:Sündinud 1942
Kategooria:Surnud 2023